«**Նյուարկի բազմաթիվ սրբերը**» (անգլ.՝ «The Many Saints of Newark»), 2021 թվականի ամերիկյան քրեական դրամա, «Սոպրանոների կլանը» սերիալի փրիքվել, որի ռեժիսորը Ալան Թեյլորն է, սցենարի հեղինակները՝ Դևիդ Չեյզը և Լոուրենս Քոները։ Գլխավոր դերերում հանդես են եկել Ալեսանդրո Նիվոլան, Լեսլի Օդոմ կրտսերը, Ջոն Բերնթալը, Քորի Սթոլը, Մայքլ Գանդոլֆինին, Բիլի Մագնուսենը, Ջոն Մագարոն, Միկելա Դե Ռոսին, Ռեյ Լիոտան և Վերա Ֆարմիգան։ Ֆիլմի գործողությունը տեղի է ունենում 1960-70-ական թվականներին Նյու Ջերսի նահանգի Նյուարկ քաղաքում։ Ֆիլմը պատմում է Թոնի Սոպրանոյի պատանեկան տարիների մասին՝ բանդաների դաժան պատերազմի պայմաններում, որում ներառված է եղել նաև նրա ընտանիքը, ինչպես նաև իտալա-ամերիկյան և աֆրոամերիկյան համայնքների լարված հարաբերությունների և 1967 թվականի ապստամբության մասին։

Ֆիլմը New Line Cinema-ի և HBO Films-ի համատեղ արտադրությունն է։ Ֆիլմի համաշխարհային պրեմիերան տեղի է ունեցել 2021 թվականի սեպտեմբերի 22-ին Tribeca Full Preview փառատոնում։ «Նյուարկի բազմաթիվ սրբերը» ԱՄՆ-ում թողարկվել է 2021 թվականի հոկտեմբերի 1-ին։ Նույն օրը կայացել է պրեմիերան HBO Max սթրիմինգային ծառայությունում։ Ֆիլմը հիմնականում արժանացել է դրական արձագանքների քննադատների կողմից, ովքեր գովել են Գանդոլֆինիի և Նիվոլայի դերասանական խաղը, սակայն քննադատել են սցենարը։ «Նյուարկի բազմաթիվ սրբերը» ֆիլմը համաշխարհային կինովարձույթում հավաքել է 12,7 միլիոն դոլար՝ 50 միլիոն դոլար բյուջեի դեպքում։ Չնայած տոմսարկղերից ցածր եկամուտներին, ֆիլմը հաջողություն է ունեցել HBO Max-ում և նպաստել է «Սոպրանոների կլան» սերիալի դիտումների ռեկորդային աճին։

Սյուժե
------

1967 թվականին երիտասարդ Թոնի Սոպրանոն Դիկի Մոլտիսանտիի հետ նավահանգստում հանդիպում է Դիկի հորը՝ «Հոլիվուդ Դիկ» Մոլտիսանտիին և նրա երիտասարդ իտալացի կնոջը՝ Ջուզեպինային։ Մոլտիսանտին Դիմեո հանցավոր ընտանիքի զինվորն է, որի կազմում եմ նաև Ջոնի Սոպրանոն և նրա եղբայրը՝ Ջունիորը, Սիլվիո Դանթեն, Պոլի «Ուոլնաթս» Գալտիերին, Փուսի Բոնպենսիերոն և «Բուդդան»՝ Փուսիի հայրը։ Այն բանից հետո, երբ ոստիկանները ծեծում են սևամորթ տաքսիստին, Նյուարկում անկարգություններ են սկսվում։ Դիկիի սևամորթ օգնականներից մեկը՝ Հարոլդ Մաքբրայերը, նույնպես մասնակցում է ապստամբությանը։

Միևնույն ժամանակ, Ջոնիին և Ջունիորին ձերբակալում են զվարճանքի պուրակում՝ զինված հարձակման համար, Իսկ Թոնին հետևում է, թե ինչ է կատարվում կողքից։ Ջոնին դատապարտվում է 4 տարվա ազատազրկման։ «Հոլիվուդ Դիքը» Ջուզեպինային հրում է աստիճաններից։ Դիկին հասկանում է տեղի ունեցածը, կոնֆլիկտ է ունենում հոր հետ և նրան ծեծելով սպանում։ Նա դիակը տեղափոխում է դրենաժային համակարգերի գործարան և հրդեհում շենքը՝ ներկայացելով դա որպես անկարգությունների ժամանակ առաջացած հրդեհ։ Դիկին այցելում է իր հորեղբորը և երկվորյակ եղբորը՝ «Հոլիվուդ Դիկ» Սալիին, ով ցմահ բանտարկություն է կրում քրեական հեղինակության սպանության համար։ Ջուզեպինան դառնում է Դիկիի սիրուհին։ Թոնիին հեռացնում են տարրական դպրոցից՝ մոլախաղեր կազմակերպելու համար։ Հարոլդը, ում նկատմամբ սպանության համար ձերբակալման հրամանագիր է գրվել, որոշում է տեղափոխվել Հյուսիսային Կարոլինա, իսկ Դիկին նրան 500 դոլար է նվիրում։

Չորս տարի անց Ջոնին ազատ է արձակվում բանտից։ Վերադարձի երեկույթի ժամանակ Դիկին և նրա կինը՝ Ջոանը, Ջոնիին և ընտանիքի մնացած անդամներին ցույց են տալիս իրենց նորածին որդուն՝ Քրիստոֆերին։ Քրիստոֆերը լաց է լինում, երբ տեսնում է Թոնիին, իսկ սեղանի մոտ գտնվող կինը նկատում է, որ «որոշ երեխաներ, դեռ մանուկ հասակում, գիտեն շատ բաներ, որոնք հայտնի չեն մնացածին»։ Հարոլդը վերադառնում է Հյուսիսային Կարոլինայից և որոշում է Նյուարկում ստեղծել սևամորթերի հանցավոր խմբավորում։ Դիկիի հետ վեճից հետո Ջուզեպինան սիրավեպ է սկսում Հարոլդի հետ։ Հարոլդը սպանում է Դիմեոյի ավազակախմբի անդամներից մեկին և գողանում նրա հավաքած գումարը։ Դիկին և նրա խումբը հարձակվում են Հարոլդի հանցակից Սիրիլի վրա և խոշտանգումներից հետո սպանում նրան։ Ի պատասխան Սիրիլի մահվան՝ Հարոլդը և նրա ավազակախումբը կատաղի փոխհրաձգության մեջ են մտնում Դիմեոյի հետ, որի ընթացքում Բուդդան մահանում է։

Թոնին գողանում է երկրաչափության թեստի պատասխանները։ Դպրոցի խորհրդատու հոգեբանը հայտնում է Լիվիային՝ Թոնիի մորը, որ իր որդին բարձր IQ ունի Սթենֆորդ-Բինետի սանդղակով, իսկ Մայերս-Բրիգս տիպաբանության ցուցիչի արդյունքում նա բնական առաջնորդ է։ Պարզվում է, որ Թոնին նաև հոգեբանին պատմել է այն մասին, թե ինչպես է մայրը ամբողջ գիշեր իրեն գիրք կարդում Սաթերի սղոցարանի մասին, և որ դա նրա ամենահաճելի հիշողությունն է։ Լիվիան փորձում է մտերմանալ Թոնիի հետ և, ի թիվս այլ բաների, նշում է, որ բժիշկը ցանկացել է իրեն հակադեպրեսանտներ նշանակել։ Թոնին կարծում է, որ հաբերը կարող են օգտակար լինել Լիվիային, և դա հանգեցնում է մոր և որդու հերթական վեճի։

Հուղարկավորության ժամանակ Թոնին հարցնում է Դիկին, թե արդյոք նա կարող է էլավիլին ձեռք բերել իր մոր համար, բայց Դիկին տատանվում է։ Ջունիորը սայթաքում է թաց աստիճաններին և ընկնում մեջքի վրա։ Դիկին բարձրաձայն ծիծաղում է կատարվածի վրա, ինչը Ջունիորին կատաղեցնում է։ Դիկին վերսկսում է սերտ հարաբերությունները Ջուզեպինայի հետ և հայտնում, որ իր համար գնել է գեղեցկության սրահ, որտեղ նա կլինի կառավարիչ։ Լողափով զբոսնելիս վերջինս խոստովանում է Հարոլդի հետ սիրավեպի մասին։ Զայրացած Դիկին խեղդում է նրան ծովի մեջ։ Դիկին այցելում է Սալիին, ով նրան խորհուրդ է տալիս չմտնել Թոնիի կյանք։ Դիկին սկսում է խուսափել Թոնիի հետ շփվելուց, ինչը նրան շատ է վրդովեցնում։ Սիլվիոն խնդրում է Դիկիին հաշտվել Թոնիի հետ, և Դիկին համաձայնում է հաջորդ օրը հանդիպել եղբորորդուն։ Դիկին վերադառնում է տուն, որտեղ նրան սպանում է անհայտ հարձակվողը, որը գործում էր Ջունիոր Սոպրանոյի ցուցումով։ Հուղարկավորության ժամանակ Թոնին դագաղի մեջ նայում է Դիկիի մարմնին։ Էկրանը մթնելուց հետո սկսում է նվագել «Սոպրանոների կլանը» հեռուստասերիալի սաունդթրեքը։

Արտադրություն
-------------

### Զարգացում

2017 թվականի հունիսին՝ «Սոպրանոների կլանը» հեռուստասերիալի ցուցադրությունն ավարտելուց տասը տարի անց, սերիալի ստեղծող Դևիդ Չեյզը հայտարարել է, որ չի պլանավորում պատմության շարունակությունը, բայց միևնույն ժամանակ ակնարկել է փրիքվելի ստեղծման նկատմամբ հետաքրքրության մասին։ 2018 թվականի մարտին New Line Cinema ընկերությունը հայտարարել է, որ HBO-ի հետ համատեղ ձեռք է բերել ֆիլմի արտադրության իրավունքները, իսկ սցենարը գրելու են Չեյզը և Լոուրենս Քոները։ New Line Cinema-ի ղեկավար Թոբի Էմերիխը հայտարարել է. «Դևիդը հմուտ պատմող է, և մենք, HBO-ի մեր գործընկերների հետ միասին, ոգևորված ենք, որ նա որոշել է ընդլայնել «Սոպրանոների» տիեզերքը՝ նկարահանելով գեղարվեստական ֆիլմ»։ Չեյզը պատմել է, որ գլխավոր սյուժետային գիծը լինելու է 1967 թվականին Նյուարկում տեղի ունեցած անկարգությունների և իտալա-ամերիկյան և աֆրո-ամերիկյան համայնքների միջև ռասայական լարվածության մասին․ «Ինձ հետաքրքրում էր Նյուարկը և կյանքը Նյուարկում այն ժամանակ... Ես ամեն շաբաթ երեկոյան գնում էի այնտեղ՝ տատիկիս և պապիկիս հետ ճաշելու։ Բայց ինձ ամենից շատ հետաքրքրում էր Թոնիի մանկությունը։ Ինձ հետաքրքրում էր ուսումնասիրել դա»։ 2018 թվականի հուլիսին Ալան Թեյլորը, ով «Սոպրանոների կլանը» սերիալնի 9 դրվագ է նկարահանել, նշանակվել է ֆիլմի ռեժիսոր։

### Դերասանների ընտրություն

2018 թվականի նոյեմբերին Ալեսանդրո Նիվոլան ստացել է Դիկի Մոլտիսանտիի՝ Քրիստոֆեր Մոլտիսանտիի հոր դերը։ 2019 թվականի հունվարին Չեյզը սերիալի 20-ամյակի քննարկման ժամանակ հայտնել է, որ ֆիլմում հայտնվելու է երիտասարդ Թոնի Սոպրանոն։ Այդ ամիս դերասանական կազմին միացել են նաև Ջոն Բերնթալը, Վերա Ֆարմիգան, Քորի Սթոլը և Բիլի Մագնուսենը։ Մայքլ Գանդոլֆինին՝ Ջեյմս Գանդոլֆինիի որդին, հրավիրվել է կատարելու երիտասարդ Թոնիի դերը։ Գանդոլֆինին, ով երբեք չի նայել «Սոպրանոների կլանը», դիտել է սերիալը՝ դերին նախապատրաստվելու համար և դա «տպավորիչ գործընթաց» է անվանել։ Ռեյ Լիոտան դերասանական կազմին է միացել 2019 թվականի փետրվարին, իսկ մարտին միացել են Ջոն Մագարոն, Լեսլի Օդոմ կրտսերը և Միկելա Դե Ռոսին։

### Նկարահանումներ

Նկարահանումները սկսվել են 2019 թվականի ապրիլի 3-ին Նյու Յորք քաղաքի Բրուքլին բնակավայրում, ինչից հետո մայիսի 7-ից շարունակվել են Նյուարկում և ավարտվել են 2019 թվականի հունիսին։ Նյուարկի Բրենֆորդ Փլեյս փողոցը վերափոխվել է 1960-ական թվականների ոճի։ Նկարահանումներն անցել են նաև Նյու Ջերսի նահանգի Բլումֆիլդ քաղաքում գտնվող Holsteins's սրճարանում, որտեղ հանդիսատեսը վերջին անգամ էկրանին տեսել է Թոնի Սոպրանոյին, իսկ նույն նահանգի Փաթերսոն քաղաքում վերստեղծվել է Սատրիալեի խոզի մսի խանութը, որը պարբերաբար հայտնվում էր սերիալում։

### Մարքեթինգ

2021 թվականի հունիսի 29-ին HBO Max-ը հրապարակել է ֆիլմի առաջին պաշտոնական թրեյլերը։

Թողարկում
---------

Ի սկզբանե Warner Bros. Pictures ընկերությունը նախատեսել էր ֆիլմը թողարկել ԱՄՆ-ում 2020 թվականի սեպտեմբերի 25-ին, սակայն կինոարտադրության վրա COVID-19 համավարակի ազդեցության պատճառով պրեմիերան հետաձգվել է մինչև 2021 թվականի մարտի 12-ը։ Հետագայում ֆիլմի թողարկման ամսաթիվը տեղափոխվել է 2021 թվականի սեպտեմբերի 24-ը, իսկ ավելի ուշ՝ 2021 թվականի հոկտեմբերի 1-ը։ Ֆիլմը միաժամանակ թողարկվել է կինոթատրոններում և HBO Max հարթակում (31 օրվա սահմանափակ ժամանակահատվածով)՝ Warner Bros. ընկերության 2021 թվականի ֆիլմերի թողարկման վերաբերյալ մարտավարության համաձայն։ Ֆիլմի համաշխարհային պրեմիերան կայացել է 2021 թվականի սեպտեմբերի 22-ին Նյու Յորքում՝ Tribeca Fall Preview փառատոնում։

Արձագանք
--------

### Տոմսարկղային եկամուտ

«Նյուարկի բազմաթիվ սրբերը» ֆիլմը համաշխարհային կինովարձույթում հավաքել է 12,7 միլիոն դոլար, այդ թվում՝ 8,2 միլիոն դոլար ԱՄՆ-ում և Կանադայում և 4,5 միլիոն դոլար այլ երկրներում։

ԱՄՆ-ում և Կանադայում «Նյուարկի բազմաթիվ սրբերը» ֆիլմը կինոթատրոններ է դուրս եկել «Վենոմ։ Եղիցի նախճիր» և «Ադամսների ընտանիք։ Այրվող շրջագայություն» ֆիլմերի հետ միաժամանակ։ Ըստ կանխատեսումների՝ ֆիլմը դեբյուտային հանգստյան օրերին պետք է հավաքեր մոտ 10 միլիոն դոլար 3180 կինոթատրոններում, սակայն արդյունքում այն վաստակել է ընդամենը 5 միլիոն դոլար՝ գրավելով չորրորդ հորիզոնականը կինովարձույթում։ Մեկնաբանելով անհաջող հանգստյան օրերի արդյունքները՝ Variety ամսագիրը գրել է, որ «ֆիլմը կարող է միլիոններ կորցնել»։

### Դիտումների քանակ

«Նյուարկի բազմաթիվ սրբերը» ֆիլմը հաջողություն է ունեցել HBO Max սթրիմինգային ծառայությունում. սստ Samba TV-ի տվյալների՝ պրեմիերայի հանգստյան օրերին այն դիտել են 1 միլիոն անգամ։ Այն դիտումների քանակով գերազանցել է բյուջեով նման ֆիլմերին, ինչպիսիք են «Հիշողությունները» և «Տղամարդու արցունքները», որոնք նույնպես թողարկվել են HBO Max-ով։ WarnerMedia ընկերությունը հայտարարել է, որ «Նյուարկի բազմաթիվ սրբերը» երեք անգամ ավելի շատ են դիտել, քան հանգստյան օրերի արդյունքներով երկրորդ հորիզոնականը զբաղեցրած ֆիլմը։ «Սոպրանոների կլանը» հեռուստասերիալը նույնպես դիտումների ռեկորդներ է սահմանել HBO Max-ում, քանի որ ֆիլմի պրեմիերան մեծ հետաքրքրություն է առաջացրել նաև սերիալի նկատմամբ։

### Քննադատություն

Rotten Tomatoes ագրեգատոր կայքում ֆիլմը ստացել է 74% հավանության վարկանիշ՝ հիմնված 140 գրախոսությունների վրա՝ 6,9/10 միջին գնահատականով։ Կայքում քննադատների կոնսենսուսն ասում է. «Նույնիսկ այն ժամանակ, երբ պատմվածքը ճարճատում է ամբողջ կարերով մեկ կինեմատոգրաֆիական սահմանափակումների պատճառով, «Նյուարկի բազմաթիվ սրբերը» ֆիլմը ապացուցում է, որ «Սոպրանոյի» գրավչությունը դեռ ուժեղ է»։ Metacritic կայքում ֆիլմը ստացել է 100-ից 66-ի միջին գնահատականը՝ հիմնվելով 17 ակնարկների վրա, ինչը վկայում է «ընդհանուր առմամբ բարենպաստ ակնարկների» մասին։

Ծանոթագրություններ
------------------

1. 1 2  Rubin, Rebecca (2021 թ․ հոկտեմբերի 3). «Box Office: 'Venom' Sequel Feasts on Monstrous $90 Million Debut, Setting Pandemic Record». *Variety* (անգլերեն). Penske Media Corporation. Արխիվացված օրիգինալից 2021 թ․ հոկտեմբերի 3-ին. Վերցված է 2021 թ․ հոկտեմբերի 4-ին.
2. 1 2  «The Many Saints of Newark (2021)». *Box Office Mojo* (անգլերեն). Արխիվացված օրիգինալից 2021 թ․ նոյեմբերի 3-ին. Վերցված է 2022 թ․ հունվարի 4-ին.
3. ↑  Warner, Sam (2017 թ․ հունիսի 15). «The Sopranos creator would be open to a prequel series». *Digital Spy* (անգլերեն). Արխիվացված օրիգինալից 2019 թ․ ապրիլի 3-ին. Վերցված է 2021 թ․ օգոստոսի 14-ին.
4. ↑  Fleming, Mike Jr. (2018 թ․ մարտի 8). «David Chase Revives 'The Sopranos' With New Line Prequel Movie 'The Many Saints Of Newark'». *Deadline* (անգլերեն). Արխիվացված օրիգինալից 2018 թ․ մարտի 8-ին. Վերցված է 2020 թ․ ապրիլի 29-ին.
5. 1 2  «David Chase to make Sopranos prequel movie The Many Saints of Newark». *The Guardian* (անգլերեն). 2018 թ․ մարտի 8. Արխիվացված օրիգինալից 2019 թ․ հունվարի 15-ին. Վերցված է 2021 թ․ օգոստոսի 14-ին.
6. 1 2  Fleming Jr. Mike (2019 թ․ հունվարի 7). «'The Sopranos' Creator David Chase Offers Glimpses Of Prequel Movie As Groundbreaking HBO Series Turns 20». *Deadline* (անգլերեն). Արխիվացված օրիգինալից 2019 թ․ հունվարի 22-ին. Վերցված է 2020 թ․ ապրիլի 29-ին.
7. ↑  Galuppo, Mia (2018 թ․ հուլիսի 3). «'Sopranos' Prequel Movie Taps Former Series Director Alan Taylor». *The Hollywood Reporter*. Արխիվացված օրիգինալից 2019 թ․ ապրիլի 3-ին. Վերցված է 2020 թ․ ապրիլի 29-ին.
8. ↑  Kroll, Justin (2018 թ․ նոյեմբերի 21). «Alessandro Nivola Eyed to Star in 'Sopranos' Movie as Dickey Moltisanti (EXCLUSIVE)». *Variety* (անգլերեն). Penske Media Corporation. Արխիվացված է օրիգինալից 2018 թ․ նոյեմբերի 23-ին. Վերցված է 2020 թ․ ապրիլի 29-ին.
9. ↑  Kroll, Justin (2019 թ․ հունվարի 8). «Jon Bernthal and Vera Farmiga Join 'Sopranos' Prequel Movie (EXCLUSIVE)». *Variety* (անգլերեն). Penske Media Corporation. Արխիվացված օրիգինալից 2019 թ․ հունվարի 22-ին. Վերցված է 2020 թ․ ապրիլի 30-ին.
10. ↑  Kroll, Justin (2019 թ․ հունվարի 15). «Corey Stoll, Billy Magnussen Join 'Sopranos' Movie Prequel (EXCLUSIVE)». *Varietypublisher=Penske Media Corporation* (անգլերեն). Արխիվացված օրիգինալից 2019 թ․ հունվարի 24-ին. Վերցված է 2020 թ․ ապրիլի 30-ին.
11. ↑  Fleming Jr. Mike (2019 թ․ հունվարի 22). «'Sopranos' Prequel Film Finds Young Tony: Michael Gandolfini Is Chip Off Old Block». *Deadline* (անգլերեն). Արխիվացված օրիգինալից 2020 թ․ հունիսի 2-ին. Վերցված է 2020 թ․ ապրիլի 30-ին.
12. ↑  Kuperinsky, Amy (2019 թ․ հունվարի 22). «James Gandolfini's son Michael to play young Tony in 'Sopranos' prequel film 'The Many Saints of Newark». *NJ.com* (անգլերեն). Արխիվացված օրիգինալից 2019 թ․ հունվարի 24-ին. Վերցված է 2020 թ․ ապրիլի 30-ին.
13. ↑  Hainey, Michael (2019 թ․ օգոստոսի 13). «Michael Gandolfini Opens Up About the Difficult Decision to Portray Tony Soprano». *Esquire* (անգլերեն). Արխիվացված օրիգինալից 2020 թ․ հունվարի 7-ին. Վերցված է 2020 թ․ ապրիլի 30-ին.
14. ↑  Fleming Jr. Mike (2019 թ․ փետրվարի 27). «Ray Liotta Returns To Mob Movie Fold With 'Sopranos' Prequel 'The Many Saints Of Newark'». *Deadline* (անգլերեն). Արխիվացված օրիգինալից 2019 թ․ մարտի 6-ին. Վերցված է 2020 թ․ ապրիլի 30-ին.
15. ↑  Hipes, Patrick (2019 թ․ մարտի 12). «John Magaro Joins 'The Many Saints Of Newark' In Reteam With David Chase». *Deadline* (անգլերեն). Արխիվացված օրիգինալից 2019 թ․ մարտի 28-ին. Վերցված է 2020 թ․ ապրիլի 30-ին.
16. ↑  Fleming Jr. Mike (2019 թ․ մարտի 20). «'Sopranos' Prequel 'The Many Saints Of Newark' Sets Tony-Winning 'Hamilton' Star Leslie Odom Jr. For Key Role». *Deadline* (անգլերեն). Արխիվացված օրիգինալից 2019 թ․ մարտի 23-ին. Վերցված է 2020 թ․ ապրիլի 30-ին.
17. ↑  Fleming Jr. Mike (2019 թ․ մարտի 26). «Michela De Rossi Lands Final Lead In 'Sopranos' Prequel 'The Many Saints Of Newark'». *Deadline* (անգլերեն). Արխիվացված օրիգինալից 2019 թ․ մարտի 26-ին. Վերցված է 2020 թ․ ապրիլի 30-ին.
18. ↑  Marc, Christopher (2019 թ․ մարտի 26). «UPDATE: 'Sopranos' Prequel Film 'The Many Saints of Newark' May Wrap Filming In August». *HE Entertainment*. Արխիվացված օրիգինալից 2019 թ․ մարտի 26-ին. Վերցված է 2020 թ․ ապրիլի 30-ին.
19. ↑  Kuperinsky, Amy (2019 թ․ ապրիլի 11). «Get a first look at Michael Gandolfini as '70s Tony Soprano in 'The Many Saints of Newark'». *NJ.com* (անգլերեն). Արխիվացված օրիգինալից 2019 թ․ ապրիլի 11-ին. Վերցված է 2020 թ․ ապրիլի 30-ին.
20. ↑  Beckerman, Jim (2019 թ․ մայիսի 7). «'Sopranos' prequel 'The Many Saints of Newark' begins filming in the Brick City». *Daily Record* (անգլերեն). Արխիվացված օրիգինալից 2021 թ․ հունվարի 29-ին. Վերցված է 2020 թ․ ապրիլի 30-ին.
21. ↑  Kuperinsky, Amy (2019 թ․ հունիսի 17). «'The Many Saints of Newark' actors celebrate wrap on 'Sopranos' movie with behind-the-scenes photos and video». *NJ.* (անգլերեն). Արխիվացված օրիգինալից 2019 թ․ հունիսի 18-ին. Վերցված է 2020 թ․ ապրիլի 30-ին.
22. ↑  Kuperinsky, Amy (2019 թ․ մայիսի 10). «'Sopranos' film 'The Many Saints of Newark' brings National Guard to city for 1967 riots». *NJ.com* (անգլերեն). Արխիվացված օրիգինալից 2020 թ․ մայիսի 21-ին. Վերցված է 2020 թ․ ապրիլի 30-ին.
23. ↑  Kuperinsky, Amy (2019 թ․ հունիսի 19). «'Sopranos' movie 'The Many Saints of Newark' films at Holsten's in Bloomfield and 'Satriale's' in Paterson». *NJ.com*. Արխիվացված օրիգինալից 2021 թ․ հունվարի 29-ին. Վերցված է 2020 թ․ ապրիլի 30-ին.
24. ↑  Kuperinsky, Amy (2019 թ․ մայիսի 17). «See where 'Sopranos' movie 'The Many Saints of Newark' recreated Satriale's Pork Store». *NJ.com* (անգլերեն). Արխիվացված օրիգինալից 2019 թ․ օգոստոսի 21-ին. Վերցված է 2020 թ․ ապրիլի 30-ին.
25. ↑  Hibberd, James (2021 թ․ հունիսի 29). «'Sopranos' Prequel Trailer: First Look at 'The Many Saints of Newark'». *Hollywood Reporter* (անգլերեն). Արխիվացված օրիգինալից 2021 թ․ օգոստոսի 16-ին. Վերցված է 2021 թ․ օգոստոսի 16-ին.
26. ↑  D'Alessandro, Anthony (2019 թ․ մարտի 15). «Warner Bros Dates 'Sopranos' Prequel 'The Many Saints Of Newark' For Fall 2020 – Update». *Deadline* (անգլերեն). Արխիվացված օրիգինալից 2019 թ․ մարտի 15-ին. Վերցված է 2020 թ․ մայիսի 4-ին.
27. ↑  D'Alessandro, Anthony (2020 թ․ ապրիլի 20). «'The Batman' Flies To Fall 2021, 'Sopranos' Prequel Moves To March & More As Warner Bros. Makes Release Date Changes Due To COVID-19 Climate». *Deadline Hollywood* (անգլերեն). Արխիվացված օրիգինալից 2020 թ․ ապրիլի 20-ին. Վերցված է 2020 թ․ մայիսի 4-ին.
28. ↑  Kuperinsky, Amy (2020 թ․ ապրիլի 24). «'Sopranos' prequel movie 'The Many Saints of Newark' postponed until 2021». *NJ.com* (անգլերեն). Արխիվացված օրիգինալից 2020 թ․ սեպտեմբերի 29-ին. Վերցված է 2020 թ․ մայիսի 4-ին.
29. ↑  D'Alessandro, Anthony (2021 թ․ հունիսի 25). «Warner Bros Shuffles Fall Release Deck With 'Dune', 'Cry Macho' & 'The Many Saints Of Newark'». *Deadline Hollywood* (անգլերեն). Արխիվացված օրիգինալից 2021 թ․ հունիսի 26-ին. Վերցված է 2021 թ․ օգոստոսի 14-ին.
30. ↑  Ridgely, Charlie (2020 թ․ դեկտեմբերի 3). «Warner Bros Releasing All 2021 Movies on HBO MAX». *Comicbook.com* (անգլերեն). Արխիվացված օրիգինալից 2020 թ․ դեկտեմբերի 3-ին. Վերցված է 2021 թ․ օգոստոսի 14-ին.
31. ↑  Rubin, Rebecca (2021 թ․ սեպտեմբերի 2). «'The Many Saints of Newark' to Premiere at Inaugural Tribeca Fall Preview». *Variety* (անգլերեն). Penske Media Corporation. Արխիվացված օրիգինալից 2021 թ․ սեպտեմբերի 10-ին. Վերցված է 2021 թ․ սեպտեմբերի 21-ին.
32. ↑  D'Alessandro, Anthony; Tartaglione, Nancy (2021 թ․ սեպտեմբերի 29). «'Venom: Let There Be Carnage' To Tee Off A Blockbuster October At Domestic B.O. – Weekend Preview». *Deadline Hollywood* (անգլերեն). Արխիվացված օրիգինալից 2021 թ․ սեպտեմբերի 29-ին. Վերցված է 2021 թ․ հոկտեմբերի 4-ին.`{{cite web}}`: CS1 սպաս․ բազմաթիվ անուններ: authors list (link)
33. ↑  Rubin, Rebecca (2021 թ․ սեպտեմբերի 29). «Box Office: 'Venom' Sequel Aims for $50 Million-Plus Opening Weekend». *Variety* (անգլերեն). Penske Media Corporation. Արխիվացված օրիգինալից 2021 թ․ սեպտեմբերի 29-ին. Վերցված է 2021 թ․ հոկտեմբերի 4-ին.
34. ↑  D'Alessandro, Anthony (2021 թ․ հոկտեմբերի 2). «'Venom: Let There Be Carnage' Screams $11.6M On Thursday; 2nd Best Preview Night Of The Pandemic». *Deadline* (անգլերեն). Արխիվացված օրիգինալից 2021 թ․ հոկտեմբերի 4-ին. Վերցված է 2021 թ․ հոկտեմբերի 4-ին.
35. ↑  D'Alessando, Anthony (2021 թ․ հոկտեմբերի 4). «'The Many Saints Of Newark': 'Sopranos' Prequel Pulls In Solid 1M On HBO Max From Samba TV Households». *Deadline Hollywood* (անգլերեն). Արխիվացված օրիգինալից 2021 թ․ հոկտեմբերի 10-ին. Վերցված է 2021 թ․ հոկտեմբերի 13-ին.
36. ↑  Donnelly, Matt (2021 թ․ հոկտեմբերի 8). «'The Many Saints of Newark' Was a Streaming Hit — and Helped 'The Sopranos' Break Records (EXCLUSIVE)». *Variety* (անգլերեն). Արխիվացված օրիգինալից 2021 թ․ հոկտեմբերի 11-ին. Վերցված է 2021 թ․ հոկտեմբերի 13-ին.
37. ↑  «The Many Saints of Newark». *Rotten Tomatoes* (անգլերեն). Արխիվացված օրիգինալից 2021 թ․ հոկտեմբերի 3-ին. Վերցված է 2021 թ․ հոկտեմբերի 3-ին.
38. ↑  «The Many Saints of Newark». *Metacritic* (անգլերեն). Արխիվացված օրիգինալից 2021 թ․ սեպտեմբերի 25-ին. Վերցված է 2021 թ․ սեպտեմբերի 25-ին.

Արտաքին հղումներ
----------------

* Ֆիլմի պաշտոնական կայք(անգլ.)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | Թվիթթեր |
|  |
| Ֆոտո, վիդեո և աուդիո | Ինստագրամ |
|  |
| Թեմատիկ կայքեր | AllMovie · AlloCiné · Box Office Mojo · FilmAffinity · Internet Movie Database · Metacritic · Rotten Tomatoes |

 |